กฎสำนักนายกรัฐมนตรี ออกตามความในพระราชบัญญัติเครื่องแบบข้าราชการฝ่ายพลเรือน พ.ศ. 2478 (ฉบับที่ 13)

กฎสำนักนายกรัฐมนตรี
ออกตามความในพระราชบัญญัติเครื่องแบบข้าราชการ
ฝ่ายพลเรือน
พุทธศักราช
๒๔๗๘
(ฉะบับที่
๑๓)[๑]

อาศัยอำนาจตามความในมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
นายกรัฐมนตรีออกกฎไว้ ดังต่อไปนี้

ข้อ ๑  ให้ยกเลิกความในส่วนที่
๒ หมวดที่ ๓ แห่งกฎสำนักนายกรัฐมนตรีออกตามความในมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ ลงวันที่ ๒๖
ธันวาคม พุทธศักราช ๒๔๗๘ และให้ใช้ความต่อไปนี้แทน

หมวดที่ ๓
กระทรวงมหาดไทย

ว่าด้วยเครื่องแบบเจ้าพนักงานตรวจคนเข้าเมือง

ข้อ ๑๑  เครื่องแบบเจ้าพนักงานตรวจคนเข้าเมือง
ให้มีดังนี้
ก. หมวก มี ๒ อย่าง คือ
(๑) หมวกกันแดดสีกากี หรือสีขาวแบบราชการ
สายรัดคางหนังสีน้ำตาล กว้าง ๑ เซนติเมตร
(๒) หมวกทรงหม้อตาลสีกากี หรือสีขาว
มีกะบังหน้าหนังมันสีดำ สายรัดคางหนังมันสีดำ แต่ถ้าจะใช้หมวกทรงหม้อตาลสีขาว
ให้ใช้สายรัดคางสีทองแทน ปลายสายรัดคางมีดุมสีทองเกลี้ยงข้างละ ๑ ดุม ที่หน้าหมวกติดตราหน้าหมวก
ปักด้วยดิ้นทองเป็นรูปช่อชัยพฤกษ์ แยกเป็น ๒
แฉก ระหว่างแฉกมีรูปครุฑพ่าห์ เบื้องบนมีอุเปล่งรัศมี ปักด้วยดิ้นเงิน
ติดทาบอยู่กับสักหลาดสีดำ ทำเป็นหมอนรองในกับมีผ้าสักหลาดสีดำพันรอบขอบหมวก
ข. เสื้อ เสื้อแบบราชการสีกากี หรือขาว
มีดุมทำด้วยโลหะเกลี้ยงสีทองติดอกเสื้อ ๕ ดุม มีอินทรธนูทำด้วยสักหลาดสีดำ
ตอนต้นของอินทรธนูมีขนาดกว้าง ๔ เซนติเมตร ต่อจากนั้นไปให้มีรูปเรียวตามด้านยาว
ส่วนขนาดยาวนั้นให้เท่ากับขนาดยาวแห่งบ่าของบุคคล ด้านคอปลายมน ติดดุมทำด้วยโลหะเกลี้ยงสีทอง
ข้างละหนึ่งดุม กับมีเครื่องหมายชั้นเป็นรูปแถบทองขนาดกว้าง ๑ เซนติเมตร
ห่างกันครึ่งเซนติเมตร ประดับตามขวางอินทรธนูเสื้อ มีจำนวนแถบตามชั้น ดังนี้ คือ
(๑) ชั้นจัตวา                               ๑
แถบ
(๒) ชั้นตรี                                  ๒
แถบ
(๓) ชั้นโท                                  ๓
แถบ
(๔) ชั้นเอก                                 ๔
แถบ
ค. กางเกง มี ๒ ชนิด คือ
(๑) กางเกงสีกากีขายาวพับปลายขา
(๒) กางเกงสีขาวขายาวพับปลายขา
ง. รองเท้าและถุงเท้า
(๑) รองเท้าหุ้มส้น หรือหุ้มข้อเท้า
หนังสีดำ หรือสีน้ำตาล ใช้เฉพาะเครื่องแบบสีกากี
(๒) รองเท้าหุ้มส้น หรือหุ้มข้อเท้า หนังสีดำ หรือสีขาว
ใช้เฉพาะเครื่องแบบสีขาว
(๓) ถุงเท้า ถ้าใช้กับรองเท้าหุ้มส้น
ใช้สีอย่างเดียวกับสีของรองเท้า
ข้อ ๑๒  ข้าราชการวิสามัญในกองตรวจคนเข้าเมือง
ให้ใช้เครื่องแบบอย่างเดียวกับข้าราชการสามัญ โดยเทียบชั้นเงินเดือนโดยอนุโลม
ข้อ ๑๓  แพทย์ผู้กระทำการในหน้าที่เจ้าพนักงานตรวจคนเข้าเมือง
ให้แต่งเครื่องแบบเจ้าพนักงานตรวจคนเข้าเมืองดังกล่าวไว้ในข้อ ๑๑
ข้อ ๑๔  เครื่องแบบนายท้าย ช่างเครื่อง และกะลาสี
มี
(๑) หมวกกะลาสีสีขาว หรือสีกากี มีสายแถบสีดำพันรอบ
ที่สายแถบด้านหน้ามีอักษรสีทองแจ้งนาม กองตรวจคนเข้าเมือง
และมีรูปครุฑพ่าห์เป็นตัวสีทองข้างหน้าตัวอักษรนั้น
(๒) เสื้อกะลาสีสีขาว หรือสีกากี
แขนยาวใต้ข้อศอก ๗ เซนติเมตร ด้านหลังมีผ้าปกสีน้ำเงินแก่ ซึ่งมีแถบสีขาวขนาด ๐.๒ เซนติเมตร ๓ แถบตรึงโดยรอบ เป็นรูปมุมฉากห่างจากขอบ ๑
เซนติเมตร กับมีผ้าผูกคอสีดำอย่างแบบทหารเรือ
(๓) กางเกงกะลาสีสีขาว หรือสีกากี
(๔) รองเท้าหุ้มส้น หรือหุ้มข้อเท้า หนังสีดำ หรือสีขาว
สำหรับชั้นนายท้ายเรือ นอกจากมีเครื่องแบบดังกล่าวแล้วข้างต้นนั้นให้มีบั้งทำด้วยสักหลาดสีน้ำเงิน
กว้าง ๑.๒ เซนติเมตร เย็บหักเป็นรูปมุมข้อศอก หันมุมลงข้างล่างขนาดยาวจากมุมข้างละ
๕ เซนติเมตร ติดแขนเสื้อตอนเหนือข้อศอกข้างซ้าย ๑ บั้ง
ข้อ ๑๕  การแต่งเครื่องแบบ ต้องใช้หมวก เสื้อ
และกางเกงสีเดียวกัน

ข้อ ๒  ให้กรมตำรวจทำเครื่องแบบตามกฎนี้ไว้เป็นตัวอย่างและในโอกาสแต่งเครื่องแบบตามกฎนี้
ห้ามมิให้ใช้ผิดจากตัวอย่าง

กฎให้ไว้ ณ วันที่ ๒๔ กรกฎาคม พุทธศักราช ๒๔๘๓
พิบูลสงคราม
นายกรัฐมนตรี

โชติกานต์/ปรับปรุง
๑๑ กุมภาพันธ์ ๒๕๖๓

อรญา/ตรวจ
๔ พฤษภาคม ๒๕๖๓

[๑] ราชกิจจานุเบกษา เล่ม ๕๗/ตอนที่ -/หน้า ๒๖๘/๓๐ กรกฎาคม ๒๔๘๓